સેન્સેક્સ એક તબક્કે નીચામાં 34,000 નીચે ખાબકીને 33,975 થયા બાદ રિકવરી આવતાં વધીને 34,636.43 થઇને બંધ 34,474.38 રહેતાં ત્રણ દિવસ પછી 97.39 પોઇન્ટનો સુધારો જોવાયો હતો. આની નીચા મથાળેથી સેન્સેક્સમાં 661 પોઇન્ટનો ઊછાળો જોવાયો હતો. નિફ્ટી પણ નીચામાં 10,198 સુધી ગબડીને ઝડપથી સુધરીને ઊંચામાં 10.398 થઇને 10,348.05 રહેતાં 31.60 પોઇન્ટ વધી હતી. નિફ્ટીએ ઇન્ટ્રા ડેમાં અંત્યત મહત્ત્વની 10,200ની સપાટીને સ્પર્શીને પાછી ફરી હતી. આમ 10,200ની સપાટીની નીચે નિફ્ટી બંધ નહીં આવતાં ચાર્ટ પરથી ટ્રેડિંગ કરનારા વર્ગનું માનવું હતું કે, હવે નજીકમાં 10,200 સપોર્ટ લેવલ બનશે અને જો આગામી બે દિવસ દરમિયાન આ લેવલ તૂટશે નહીં તો નિફ્ટી વધીને 10,500 સુધી આગળ વધશે અને બજાર માટે ટૂંકા ગાળાની રેન્જ 10,200થી 10,500ની બનશે. આ સપ્તાહમાં ફુગાવા અને આઇઆઇપી જેવા મહત્વના ડેટા જાહેર થવાના હોવાથી તેની પર પણ નજર રહેશે. આ ડેટા સારા રહેશે તો બજારને ઘટતું અટકાવી શકે છે.